KLASA: 030-02/17-01/81

URBROJ: 534-02-3-2/5-17-1

Zagreb, 14. srpnja 2017.

Na temelju odredbe članka 61.a Zakona o državnim službenicima („Narodne novine“, broj 92/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 01/15 i 138/15, 61/17 – Odluka Ustavnog suda Republike Hrvatske), Uredbe o uvjetima i načinu izbora osoba na stručno osposobljavanje bez zasnivanja radnog odnosa u državnim tijelima („Narodne novine“, broj 100/11), Plana prijma na stručno osposobljavanje za rad bez zasnivanja radnog odnosa u Ministarstvo zdravstva za 2017. godinu KLASA: 030-02/17-01/70, URBROJ: 534-02-3/1-17-5 od 29. lipnja 2017. godine Ministarstvo zdravstva raspisuje

**JAVNI POZIV**

**za prijam osoba na stručno osposobljavanje za rad bez zasnivanja radnog odnosa u Ministarstvo zdravstva**

Osobe se primaju na stručno osposobljavanje na određeno vrijeme od 12 mjeseci za sljedeća radna mjesta:

**Glavno tajništvo Ministarstva**

Sektor za uredsko poslovanje i tehničke poslove

Služba za uredsko poslovanje

1. administrativni referent - 1 polaznik/ca

 - mjesto rada Zagreb

Uvjeti:

* srednja stručna sprema upravne, ekonomske, tehničke struke te gimnazije

- poznavanje rada na osobnom računalu

**Uprava za medicinsku djelatnost**

Sektor za bolničku zdravstvenu zaštitu

Služba za zdravstvene ustanove i ljudske resurse

1. viši upravni referent -1 polaznik/ca

 - mjesto rada Zagreb

Uvjeti:

-završen preddiplomski sveučilišni studij ili stručni studij društvene ili upravne struke u trajanju od najmanje tri godine

-poznavanje rada na osobnom računalu

Na Javni poziv mogu se prijaviti osobe oba spola.

Kandidati/kinje trebaju ispunjavati i opće uvjete iz članka 4. st. 1. Uredbe o uvjetima i načinu izbora osoba na stručno osposobljavanje bez zasnivanja radnog odnosa u državnim tijelima, kojim je propisano da se osoba može primiti na stručno osposobljavanje bez zasnivanja radnog odnosa ako:

1. je prijavljen/a u evidenciju nezaposlenih osoba pri nadležnoj službi za zapošljavanje Hrvatskog zavoda za zapošljavanje, sa stečenim akademskim nazivom sveučilišnog ili stručnog prvostupnika struke ili sa završenom srednjom školom u četverogodišnjem trajanju
2. ima odgovarajući stupanj obrazovanja i struku predviđenu za obavljanje poslova radnog mjesta za čije se obavljanje prima na stručno osposobljavanje
3. nema radnog iskustva na odgovarajućim poslovima u smislu odredbi Zakona o državnim službenicima
4. za nju ne postoje zapreke za prijam u državnu službu utvrđene odredbom članka 49. stavka 1. Zakona o državnim službenicima

Iznimno od odredbi citiranog članka 4. stavka 1. podstavka a) Uredbe o uvjetima i načinu izbora osoba na stručno osposobljavanje bez zasnivanja radnog odnosa u državnim tijelima, za osobe koje su prijavljene u evidenciju nezaposlenih osoba s akademskim ili stručnim nazivom, odnosno akademskim stupnjem stečenim prije stupnja na snagu Zakona o akademskim i stručnim nazivima i akademskom stupnju („Narodne novine“ broj 107/07, 118/12), stečeni akademski ili stručni naziv, odnosno akademski stupanj izjednačava se s odgovarajućim akademskim ili stručnim nazivom ili akademskim stupnjem u skladu s odredbom članka 14. toga Zakona.

Pored navedenih uvjeta, kandidat/tkinja treba ispunjavati i uvjet iz Zakona o poticanju zapošljavanja („Narodne novine“ broj 57/2012, 120/2012, 16/2017) i voditi se kao nezaposlena osoba do navršenih 30 godina života koja se u evidenciji nezaposlenih osoba Hrvatskog zavoda za zapošljavanje kao nezaposlena osoba vodi najmanje 30 dana i koja, bez obzira na razdoblje ukupno evidentiranog staža u mirovinskom osiguranju, nema više od 12 mjeseci staža u stečenoj kvalifikaciji, odnosno evidentiranog staža ostvarenog po toj osnovi kod tuzemnog ili inozemnog nositelja obveznog mirovinskog osiguranja.

Popis prijavljenih kandidata/kinja Ministarstvo zdravstva dostavlja Hrvatskom zavodu za zapošljavanje radi provjere podataka o ispunjavanju propisanih uvjeta.

Komisija za provedbu postupka prijma osoba na stručno osposobljavanje bez zasnivanja radnog odnosa pozvati će kandidate/kinje koji/e ispunjavaju formalne uvjete iz Javnog poziva na razgovor (intervju).

O terminima i mjestu održavanja razgovora (intervja) kandidati/kinje će biti obaviješteni/e putem e-maila ili telefona.

Za kandidata/kinju koji/a ne pristupi razgovoru (intervjuu) smatrat će se da je povukao/la prijavu.

Za kandidate/kinje koji ispunjavaju propisane uvjete Ministarstvo zdravstva provest će profesionalnu selekciju.

Odluku o izboru kandidata/kinja donosi ministar zdravstva vodeći računa o interesima, profesionalnim ciljevima i motivaciji, trajanju nezaposlenosti, te rezultatima selekcijskog postupka.

Obavijest o izboru i poziv na potpisivanje ugovora o stručnom osposobljavanju bez zasnivanja radnog odnosa bit će poslani samo izabranim kandidatima/kinjama.

Izabrani kandidat/kinje ne ostvaruju status državnih službenika/ca, ne zasnivaju radni odnos i ne primaju naknadu za rad, osim naknade koju osigurava Hrvatski zavod za zapošljavanje.

S kandidatima/kinjama izabranim na stručno osposobljavanje zaključiti će se pisani ugovor u kojem će se utvrditi radno mjesto za čije se poslove provodi stručno osposobljavanje, trajanje stručnog osposobljavanja te međusobna prava, obveze i odgovornosti ugovornih strana.

Po obavljenom stručnom osposobljavanju osobe imaju pravo polaganja državnog stručnog ispita. Troškove polaganja državnog stručnog ispita snosi Ministarstvo zdravstva (za prvo polaganje ispita).

U prijavi na Javni poziv osobe trebaju navesti osobne podatke (ime i prezime, datum i mjesto rođenja, adresa stanovanja, broj telefona/mobitela te po mogućnosti adresa elektroničke pošte) i redni broj i naziv radnog mjesta na koje se prijavljuju. Prijavu je potrebno vlastoručno potpisati.

Uz prijavu kandidati su obvezni priložiti:

1. životopis,
2. dokaz o odgovarajućem stupnju obrazovanja (preslika diplome, uvjerenja ili svjedodžbe),
3. dokaz da nemaju više od 12 mjeseci staža u stečenoj kvalifikaciji (elektronički zapis ili potvrda o podacima evidentiranim u bazi podataka Hrvatskog zavoda za mirovinsko osiguranje),
4. dokaz o hrvatskom državljanstvu (preslika osobne iskaznice, vojne iskaznice, putovnice ili domovnice),
5. uvjerenje nadležnog suda da se protiv podnositelja prijave ne vodi kazneni postupak (koje nije starije od šest mjeseci)

Nepravovremene i nepotpune prijave neće biti razmatrane.

Urednom prijavom smatra se prijava koja sadrži sve podatke i priloge navedene u Javnom pozivu.

Preslike traženih priloga ne moraju biti ovjerene, a osobe su prije sklapanja pisanog ugovora dužne dostaviti na uvid orginalne dokumente.

Prijave s dokazima o ispunjavanju potrebnih uvjeta podnose se u **roku od 8 (osam) dana od dana objave Javnog poziva** na web stranici Hrvatskog zavoda za zapošljavanje ([www.hzz.hr](http://www.hzz.hr)) i web stranici Ministarstva zdravstva ([www.zdravlje.hr](http://www.zdravlje.hr)) na adresu **Ministarstvo zdravstva, 10 000 Zagreb, Ksaver 200a, s naznakom „Javni poziv za stručno osposobljavanje“.**

 MINISTAR

 prof. dr. sc. Milan Kujundžić, dr. med.